|  |  |
| --- | --- |
| Europski parlament2014-2019 | EP logo RGB_Mute |

Dokument s plenarne sjednice

<NoDocSe>B8‑0168/2019</NoDocSe>

<Date>{11/03/2019}11.3.2019</Date>

<TitreType>PRIJEDLOG REZOLUCIJE</TitreType>

<TitreSuite>podnesen nakon izjave potpredsjednice Unije / Visoke predstavnice Unije za vanjske poslove i sigurnosnu politiku</TitreSuite>

<TitreRecueil>u skladu s člankom 123. stavkom 2. Poslovnika</TitreRecueil>

<Titre>o stanju u Nikaragvi</Titre>

<DocRef>(2019/2615(RSP))</DocRef>

<RepeatBlock-By><Depute>Fabio Massimo Castaldo, Ignazio Corrao, Rolandas Paksas</Depute>

<Commission>{EFDD}u ime Kluba zastupnika EFDD-a</Commission>

</RepeatBlock-By>

B8‑0168/2019

Rezolucija Europskog parlamenta o stanju u Nikaragvi

(2019/2615(RSP))

*Europski parlament*,

– uzimajući u obzir svoje prethodne rezolucije o Nikaragvi, posebno one od 16. veljače 2017.[[1]](#footnote-2) i 31. svibnja 2018.[[2]](#footnote-3),

– uzimajući u obzir izjavu u ime EU-a potpredsjednice Komisije / Visoke predstavnice Europske unije za vanjske poslove i sigurnosnu politiku od 2. listopada 2018. o stanju u Nikaragvi,

– uzimajući u obzir zaključke Vijeća o Nikaragvi od 21. siječnja 2019.,

– uzimajući u obzir izjavu glasnogovornice potpredsjednice Komisije / Visoke predstavnice od 1. ožujka 2019. o nastavku nacionalnog dijaloga u Nikaragvi,

– uzimajući u obzir poziv Međuameričke komisije za ljudska prava (IACHR) od 28. veljače 2019. za osiguravanje uvjeta koji omogućuju uživanje ljudskih prava tijekom dijaloga u Nikaragvi,

– uzimajući u obzir svoje ad hoc izaslanstvo u Nikaragvi od 23. do 26. siječnja 2019.,

– uzimajući u obzir pismo koje je njegov predsjednik poslao predsjedniku Nikaragve Danielu Ortegi,

– uzimajući u obzir Sporazum o pridruživanju između EU-a i Srednje Amerike iz 2012.,

– uzimajući u obzir smjernice EU-a o borcima za ljudska prava iz lipnja 2004., kako su ažurirane 2008.,

– uzimajući u obzir Ustav Nikaragve,

– uzimajući u obzir članak 123. stavak 2. Poslovnika,

A. budući da se od izbijanja socijalnih prosvjeda 18. travnja 2018. protiv planiranih reformi sustava socijalnog osiguranja u Nikaragvi i sve veće autokratske usmjerenosti predsjedničkog para Daniela Ortege i Rosario Murillo, stanje u Nikaragvi pogoršalo i pretvorilo u ozbiljnu i dalekosežnu krizu, s obzirom na to da je režim predsjednika Ortege na prosvjede odgovorio s dosad neviđenim nasiljem i represijom, koristeći se paravojnim i protupobunjeničkim snagama, kao i redovitim snagama sigurnosti;

B. budući da je, kao rezultat te represije, u protekloj godini ubijeno više od 300 osoba, ranjeno ih je više od 3000, više od 700 se nalazi u zatvoru, a deseci tisuća osoba su u progonstvu ili bijegu u susjedne zemlje;

C. budući da su Međuamerička komisija za ljudska prava (IACHR) i Ured visokog povjerenika Ujedinjenih naroda za ljudska prava istaknuli niz povreda pravila u odgovoru vlade na prosvjede, između ostalog nerazmjernu i proizvoljnu uporabu sile od strane policije (uključujući korištenje vatrenog oružja i izvansudska pogubljenja), proizvoljna i nezakonita pritvaranja i prisilne nestanke, zlostavljanja i mučenja pritvorenih prosvjednika uz uporabu seksualnog nasilja, korištenje snajperista, djelovanje skupina naoružanih civila koji su sudjelovali u nasilnoj represiji prosvjeda, pri čemu su surađivali s vlastima ili su vlasti tolerirale to nasilje, te ometanje pristupa zdravstvenoj skrbi za osobe koje su ranjene u sukobima;

D. budući da ta strategija represije obuhvaća i ozbiljne napade na tisak i medije, uključujući cenzuru i zatvaranje medijskih kuća, kao i proizvoljna uhićenja i pritvaranja novinara;

E. budući da je vlada Nikaragve u prosincu 2018. obustavila misiju interdisciplinarne skupine neovisnih stručnjaka (GIEI) i Posebnog mehanizma praćenja za Nikaragvu (MESENI) u okviru IACHR-a;

F. budući da je politička kriza dovela do toga da je već narušeno gospodarstvo Nikaragve utonulo još dublje u recesiju, uz sve veću nezaposlenost i ostale ozbiljne posljedice za stanovništvo, u zemlji koja je već bila jedna od najsiromašnijih u regiji;

G. budući da je ad hoc izaslanstvo Europskog parlamenta posjetilo Nikaragvu od 23. do 26. siječnja 2019. kako bi ocijenilo stanje; budući da je to izaslanstvo uputilo tri jasna zahtjeva vlastima, to jest da oslobode sve političke zatvorenike, zaustave represiju i dopuste vraćanje organizacija za ljudska prava u tu zemlju;

H. budući da u proteklom desetljeću Nikaragva svjedoči padu demokracije i vladavine prava; budući da razvoj i jačanje demokracije i vladavine prava te poštovanje ljudskih prava i temeljnih sloboda moraju biti sastavni dio vanjskih politika EU-a, što se odnosi i na Sporazum o pridruživanju između Europske unije i zemalja Srednje Amerike iz 2012.;

I. budući da je od 2007. g. Ortega izabran na predsjedničku dužnost u tri uzastopna navrata, unatoč činjenici da Ustav Nikaragve zabranjuje uzastopni reizbor, što svjedoči o korupciji i autoritarizmu u koji je ta zemlja utonula; budući da su institucije EU-a i Organizacija američkih država zbog nepravilnosti oštro kritizirale izbore održane 2011. i 2016. koji su provedeni bez prisutnosti promatrača iz bilo koje od tih dviju organizacija ili drugih vjerodostojnih međunarodnih promatrača;

1. osuđuje aktualnu represiju i ozbiljne povrede ljudskih prava u Nikaragvi, kriminalizaciju članova civilnog društva i medija, nerazmjernu uporabu sile od strane policije i oružanih paravojnih skupina u cilju suzbijanja socijalnih prosvjeda, kao i aktualne slučajeve zlostavljanja, nezakonita uhićenja i proizvoljna pritvaranja pojedinaca koji su sudjelovali u prosvjedima oporbe;

2. izražava zabrinutost zbog sve većih ograničenja u pogledu građanskog prostora i izražavanja neslaganja u Nikaragvi, uključujući zatvaranje neovisnih medijskih kuća i ukidanje zakonitih registracija nekoliko organizacija civilnog društva te zapljene njihove robe i imovine;

3. osuđuje odluku vlade Nikaragve da protjera iz zemlje interdisciplinarnu skupinu neovisnih stručnjaka (GIEI) i Poseban mehanizam praćenja za Nikaragvu (MESENI) u okviru IACHR-a te da povuče poziv upućen Uredu visokog povjerenika za ljudska prava da posjeti tu zemlju; apelira na vlasti da omoguće njihov povratak u zemlju te da s njima nastave suradnju;

4. pozdravlja ublažavanje kazne za 100 zatvorenika uhićenih nakon izbijanja socijalnih prosvjeda u zemlji, ali žali zbog činjenice da su stotine ljudi i dalje nepravedno pritvorene; poziva da se odmah puste na slobodu sve osobe pritvorene zbog političkih razloga te ponavlja da se za sve ostale zatvorenike i uvijek moraju poštovati pravo na pravedan postupak, kao i sva druga pravna jamstva sadržana u Ustavu Nikaragve;

5. ističe važnost političkog dijaloga između vlade i oporbe u zemlji; pozdravlja nastavak nacionalnog dijaloga između vlade Nikaragve i Građanskog saveza kao pozitivan prvi korak u prevladavanju trenutačne političke krize pregovorima, što je i dalje jedini mogući način izlaska iz aktualne krize;

6. poziva strane da pregovore vode u dobroj vjeri, na transparentan i uključiv način te da uključe i aktere civilnog društva; smatra da bi stanje zatvorenika trebalo biti u središtu pažnje pregovora jer su stotine nevinih ljudi još uvijek u zatvoru;

7. žali zbog činjenice da vlasti Nikaragve nisu poštovale jamstva dana prilikom posjeta izaslanstva Europskog parlamenta, posebno s obzirom na uznemiravanje političkih zatvorenika koji su se susreli s izaslanstvom;

8. ozbiljno je zabrinut zbog novog Zakona protiv pranja novca, financiranja terorizma i širenja oružja za masovno uništenje, odobrenog 16. srpnja 2018., koji u člancima 394. i 395. sadrži nejasnu definiciju terorizma te je očito prilagođen kako bi se kriminalizirali mirni prosvjednici; osuđuje činjenicu da se taj zakon više puta koristio za pritvaranje prosvjednika, novinara i aktivista;

9. poziva EU da nastavi pratiti stanje u Nikaragvi te poziva Vijeće, Komisiju i Europsku službu za vanjsko djelovanje da procijene mogućnost aktiviranja pojedinačnih ciljanih sankcija protiv osoba odgovornih za povrede ljudskih prava u Nikaragvi ako ne bude napretka u pregovorima i u ispunjavanju uvjeta koje je postavilo izaslanstvo Europskog parlamenta, a to su oslobađanje političkih zatvorenika, okončanje represije i omogućavanje vraćanja organizacija za ljudska prava;

10. nalaže svojem predsjedniku da ovu Rezoluciju proslijedi Vijeću, Komisiji, vladama i parlamentima država članica, glavnom tajniku Organizacije američkih država, Europsko-latinskoameričkoj parlamentarnoj skupštini, Srednjeameričkom parlamentu, Limskoj skupini te vladi i parlamentu Republike Nikaragve.

1. SL C 252, 18.7.2018., str. 189. [↑](#footnote-ref-2)
2. Usvojeni tekstovi, P8\_TA(2018)0238. [↑](#footnote-ref-3)